DA Den Europæiske Unions Tidende C 75/13

Offentliggørelse af en ansøgning om ændring i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2012/C 75/07

Denne offentliggørelse giver ret til at gøre indsigelse mod ansøgningen om ændring, jf. artikel 7 i Rådets forordning (EF) nr. 510/2006 (1). Indsigelser skal være Kommissionen i hænde inden seks måneder efter datoen for denne offentliggørelse.

ANSØGNING OM ÆNDRING

RÅDETS FORORDNING (EF) Nr. 510/2006

ANSØGNING OM ÆNDRING I HENHOLD TIL ARTIKEL 9

»COPPIA FERRARESE«

EF-Nr.: IT-PGI-0105-0120-30.08.2007

BGB ( X ) BOB ( )

1. Afsnit i varespecifikationen, som berøres af ændringen:

—  Produktets betegnelse — Varebeskrivelse —  Geografisk område —  Bevis for oprindelse — Fremstillingsmetode —  Tilknytning —  Mærkning —  Krav i nationale bestemmelser —  Andet (angives nærmere)

2. Type ændring(er):

— Ændring af enhedsdokument eller resuméark —  Ændring af varespecifikationen for en registreret BOB eller BGB, for hvilken hverken enhedsdokumentet eller resuméet er offentliggjort —  Ændring af en varespecifikation, hvor der ikke kræves ændring af det offentliggjorte enhedsdokument (artikel 9, stk. 3, i forordning (EF) nr. 510/2006) —  Midlertidig ændring af varespecifikationen, fordi de offentlige myndigheder har indført obligatoriske sundheds- eller plantesundhedsforanstaltninger (artikel 9, stk. 4, i forordning (EF) nr. 510/2006)

3. Ændring(er):

3.1. Varebeskrivelse:

I artikel 7, som omhandler produktets egenskaber på markedsføringstidspunktet, er vandindholdet i de enkelte brøddele hævet til højst 19 %, eftersom det har vist sig, at vandindholdet i de største stykker af Coppia Ferrarese-brødet er højere end det, der i øjeblikket er fastsat. For at lette kontrollen er det endvidere blevet fastlagt, at vandindholdet skal måles i de dele af brødet, der betegnes »crostino«.

3.2. Fremstillingsmetode:

Den indføjede ændring handler i alt væsentligt om at angive nærmere oplysninger om de råvarer, der anvendes til fremstillingen af BGB-produktet. I henhold til artikel 4 i varespecifikationen skal der anvendes surdej og gær, uden at sidstnævnte specificeres nærmere. Af hensyn til klarheden er det derfor fundet hensigtsmæssigt at præcisere, at der er tale om ølgær, for at forhindre, at der anvendes »ikke-naturlige« hævemidler.

Efter listen over ingredienser i artikel 4 indføjes også et forbud mod at anvende tilsætningsstoffer ved brødfremstillingen for at forhindre, at der tilsættes produkter til dejen, der ikke er foreskrevet i varespecifikationen, og som vil kunne ændre produktets kvalitet.

Endvidere fastsættes der for forholdet mellem indholdet af svinefedt og mel og mellem ekstra jomfruolie og mel en øvre grænse i stedet for en præcis angivelse for at angive værdier, der i praksis stemmer bedre overens med den håndværksmæssige forarbejdning, hvor afvejningen ofte ikke kan angives i gram.

I artikel 5 bliver egenskaberne for det mel, der anvendes til fremstilling af surdejen, nøjere fastlagt, eftersom disse ikke er angivet i den nugældende varespecifikation. Det præciseres, at melet skal være »stærkt mel, dvs. mel med højt glutenindhold«, og der angives et interval for disse egenskaber, som melet skal have.

ENHEDSDOKUMENT

RÅDETS FORORDNING (EF) Nr. 510/2006

»COPPIA FERRARESE«

EF-Nr.: IT-PGI-0105-0120-30.08.2007

BGB ( X ) BOB ( )

1. Betegnelse:

»Coppia Ferrarese«

2. Medlemsstat eller tredjeland:

Italien

3. Beskrivelse af landbrugsproduktet eller fødevaren:

3.1. Produkttype:

Kategori 2.4. Brød, wienerbrød, kager og andet bagværk samt konfekturevarer

3.2. Beskrivelse af produktet med betegnelsen »Coppia Ferrarese«:

Ved overgangen til forbrug er Coppia Ferrarese en type brød, der består af to stykker dej, som samles på midten ved hjælp af et bånd af dej. De fire ender vrides, så der formes en vifte med fire ender. Enderne kaldes »crostini«. Farven er gylden med lysere kanter, der hvor dejen vrides. Brødet har en kraftig og appetitvækkende duft og er velsmagende.

Et Coppia Ferrarese-brød vejer mellem 80 og 250 gram. Dets vandindhold ligger på mellem 12 og 19 % afhængig af brødets vægt og skal måles på den del af brødet, der betegnes »crostino«.

3.3. Råvarer (kun for forarbejdede produkter):

Til fremstillingen af »Coppia Ferrarese« BGB anvendes følgende råvarer: type O-hvedemel, vand, rent svinefedt, ekstra jomfruolie, surdej, ølgær, salt, malt eller maltekstrakt. Det er ikke tilladt at anvende tilsætningsstoffer ved brødfremstillingen.

Type O-hvedemel skal i henhold til bestemmelserne i den italienske lovgivning, lov nr. 580/67, udvise følgende egenskaber:

— Vandindhold: højst 14,50 %

— Indhold (i tørstoffet) af: — aske: højst 0,65 % — cellulose højst 0,20 % — gluten (tør): mindst 9 %.

3.4. Foder (kun for produkter af animalsk oprindelse):

—

3.5. Specifikke etaper af produktionen, som skal finde sted inden for det afgrænsede geografiske område:

Alle faser i brødfremstillingen fra æltning, formning og hævning til bagning skal foregå inden for det geografiske område, der er angivet i punkt 4, fordi det er på dette tidspunkt, at brødet gives sin karakteristiske form.

Også tilberedningen af surdejen, som er en levende organisme, der tilpasser sig produktionsområdet, skal finde sted inden for det afgrænsede geografiske område.

3.6. Særlige regler vedrørende udskæring, rivning eller emballering osv.:

Brødet skal bringes i handelen inden for 24 timer efter fremstillingen og må ikke fryses eller undergå nogen anden form for konserveringsproces, heller ikke i de mellemliggende trin i produktionsprocessen.

Brød, der er pakket, må bringes i handelen senere end de 24 timer efter fremstillingen, hvis den anvendte emballage er af en sådan art, at den sikrer, at brødet kan opbevares fuldstændig uden anvendelse af konserverings- eller tilsætningsmidler.

Produktionsforetagenderne skal mærke hvert brød med produktets logomærke, så det adskiller sig fra andre brødtyper.

3.7. Specifikke mærkningsregler:

Såfremt Coppia Ferrarese-brødet sælges i emballage, skal denne være forsynet med alle oplysninger om produktet med angivelse af de typiske ingredienser, og produktets logomærke skal være anbragt på emballagen.

Produktets logomærke består af en afbildning af en lysegul »Coppia« på et blåt kvadrat som baggrund. På den øverste kant af kvadratet er betegnelsen »Coppia« angivet med hvide bogstaver på sort baggrund, og på den nederste kant er teksten »ferrarese I.G.P.« ligeledes angivet med hvide bogstaver på sort baggrund.

Til den beskyttede oprindelsesbetegnelse »Coppia Ferrarese« må ikke tilføjes andre benævnelser eller kvaliteter, herunder adjektiverne »extra«, »fine«, »selezionata«, »superiore« og lignende.

Det er tilladt at anvende betegnelser, der henviser til navne, firmanavne eller private mærker, blot de ikke indeholder nogen anprisninger eller kan vildlede forbrugerne.

4. Kort beskrivelse af det geografiske område:

Produktionsområdet for Coppia Ferrarese-brødet omfatter hele Ferrara-provinsen.

5. Tilknytning til det geografiske område:

5.1. Det geografiske områdes egenart:

Coppia Ferrarese-brødet er nært knyttet til byen Ferraras historie og traditioner. Allerede i 1287 blev det i de kommunale love, som var en nedfældning af allerede eksisterende traditioner, besluttet, at brødet skulle have »orletti« (dejkanter), hvilket førte til det snoede brød, som menes at være oprindelsen til det klassiske Coppia Ferrarese-brød.

Endvidere blev det foreskrevet, at brødet skulle mærkes med bagerens stempel, at det ikke måtte tabe i vægt under bagningen, og at det skulle være godt gennembagt. Det blev endda fastsat, at der skulle udstedes bøder til dem, som ikke overholdt bestemmelserne. I Ferrara-provinsen er der i dag ca. 330 bagere, som laver dette brød. Det er familievirksomheder, hvis daglige produktion er på ca. 50 000 kg frisk brød, hvoraf 60 % er Coppia Ferrarese-brød. Det er dygtige håndværkere, som allerede i læretiden har udviklet sig fagligt i laboratorierne og erhvervet sig kunnen og kvalifikationer i et langt uddannelsesforløb. De tilegner sig og lærer at beherske de særlige bageteknikker med anvendelse af surdej, og det er takket være deres dedikerethed, at produktets kvalitet er forblevet uændret i tidens løb.

Vandet og luftfugtigheden har samtidig med bagernes ubestridelige faglige kunnen og professionalisme og anvendelsen af surdej bidraget til, at det gennem tiden har været muligt at fastholde de særlige kvaliteter hos dette typiske produkt, som man finder overalt i provinsen.

Til tilberedningen af den surdej, som traditionelt oftest anvendes i bagerierne i Ferrera-provinsen (der findes andre fremstillingsmetoder), anvendes 150 gram saft fra persede druer, der opbevares ved stuetemperatur i ca. 48 timer for at kunne starte gæringen. Hertil tilsættes 500 gram stærkt mel W350, dvs. mel med et højt glutenindhold, og vand, indtil dejen har et vandindhold på 50 %. Ingredienserne æltes ved håndkraft og dejen formes til en bolle, der hæver i 36-48 timer. Dernæst tilsættes 500 gram mel og 250 ml vand, hvorefter dejen æltes påny. Efter at dejen har hævet i 36 timer, tilsættes yderligere 1 000 gram mel og 500 ml vand, hvorefter dejen æltes og hæver i 24 timer. I næste fase tilsættes 1 500 gram mel og 1 liter vand, hvorefter dejen æltes på ny og stilles til hævning i 12 timer.

Fremstillingen af surdejen varer mellem 15 og 20 dage. Varigheden afhænger af årstiden: om vinteren varer den nogle dage længere end om sommeren.

På det andet forarbejdningstrin halvvejs i produktionsprocessen benyttes maskinel bearbejdning, eftersom dejen bliver meget fast, hvorved æltning ved håndkraft bliver besværlig.

Når surdejen fire-fem timer senere er færdighævet, kan den anvendes til brødfremstillingen.

5.2. Produktets egenart:

Coppia Ferrarese-brødets særlige kendetegn består i dets særlige form med »fire ender«, der er opnået ved at to dejstykker, som først bearbejdes hver for sig og dernæst ved håndkraft, sættes sammen af håndværksbagerne.

Tilberedningen af surdejen i henhold til punkt 5.1 giver et unikt levende hævemiddel med mælkesyre og eddikesyre, som giver dejen dens typiske elasticitet og surhedsgrad.

Som følge af fremstilling med anvendelse af naturlig surdej bliver brødet meget let at fordøje.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB):

Produktets særlige egenskaber hænger tæt sammen med områdets naturlige betingelser.

Den vigtigste sammenhæng med oprindelsesområdet er anvendelsen af surdej, som bagerne selv fremstiller i deres bagerier. Der består en meget tæt forbindelse mellem brødets særlige kendetegn og klimaforholdene i produktionsområdet.

Ved at anvende surdej opnås et unikt levende hævemiddel, der indeholder mælkesyre og eddikesyre, som giver dejen syrlighed og elasticitet og gør, at dejen kan gives sin typiske form. At der blev sat stor pris på det snoede brøds oprindelige udseende, fremgår af de skriftlige vidnesbyrd fra de storslåede festmiddage, som familien Este holdt under renæssancen. Der findes et omfattende historisk materiale, som bekræfter båndene mellem Coppia Ferrarese-brødet og byen Ferrara. Der gives således gennem en række hændelser på historisk afgørende tidspunkter, som ofte var præget af fattigdom, en beskrivelse af denne særlige type brød.

Bagernes evne til at give Coppia Ferrarese-brødet den form, der nu er blevet typisk, er resultatet af netop disse sædvaner, der med tiden er blevet fast praksis: Coppia Ferrarese-brødet er nu umiddelbart genkendeligt ved formen.

Henvisning til offentliggørelsen af varespecifikationen:

(Artikel 5, stk. 7, i forordning (EF) nr. 510/2006)

De italienske myndigheder har indledt den nationale indsigelsesprocedure vedrørende forslaget om ændring af den beskyttede geografiske betegnelse »Coppia Ferrarese« i Gazzetta Ufficiale (det italienske statstidende) nr. 75 af 30. marts 2007.

Den konsoliderede udgave af varespecifikationen kan ses på dette websted:

http://www.politicheagricole.it/flex/cm/pages/ServeBLOB.php/L/IT/IDPagina/3335

eller

direkte på ministeriets websted (http://www.politicheagricole.it) ved at klikke på »Qualità e sicurezza« (øverst i skærmens venstre side) og derefter på »Disciplinari di produzione all’esame dell’UE«.

(1) EUT L 93 af 31.3.2006, s. 12.